รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรีอย่างเป็นทางการนอกสถานที่  3 พฤศจิกายน 2563
วันอังคารที่ 3 พฤศจิกายน 2563
สรุปข่าวการประชุมคณะรัฐมนตรีอย่างเป็นทางการนอกสถานที่  3 พฤศจิกายน 2563
พลเอก ประยุทธ์  จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรีอย่างเป็นทางการนอกสถานที่ ครั้งที่ 3/2563  ณ จังหวัดภูเก็ต
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (3 พฤศจิกายน 2563) เวลา 11.00 น.ณ หอประชุมสแปลช โรงแรมสแปลช บีช รีสอร์ท ไม้ขาว ตําบลไม้ขาว อําเภอถลาง จังหวัดภูเก็ตพลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีอย่างเป็นทางการนอกสถานที่ครั้งที่ 3/2563 สรุปสาระสําคัญได้ ดังนี้
กฎหมาย
1. เรื่อง ร่างกฎกระทรวงยกเว้นค่าธรรมเนียมเกี่ยวกับการจดทะเบียนเครื่องจักร พ.ศ. ....
เศรษฐกิจ - สังคม
2.  เรื่อง  แผนปฏิบัติการด้านการป้องกันและปราบปรามยาเสพติด พ.ศ. 2563 – 2565
3.  เรื่อง  ขออนุมัติดําเนินการตามมติคณะกรรมการนโยบายยางธรรมชาติ ครั้งที่ 1/2563
4.  เรื่อง  ขออนุมัติกรอบวงเงินงบประมาณตามแผนการดําเนินงานระยะ 5 ปี ฉบับที่ 1 (พ.ศ. 2564 - 2568) ของศูนย์ระดับภูมิภาคว่าด้วยสะเต็มศึกษาขององค์การ รัฐมนตรีศึกษาแห่งเอเชียตะวันออกเฉียงใต้
5.  เรื่อง  รายงานความคืบหน้าการดําเนินการตามแผนงานระยะยาวใหม่ ปี 2563ของการไฟฟ้าส่วนภูมิภาค
6.  เรื่อง  สรุปผลการประชุมคณะหัวหน้าส่วนราชการระดับกระทรวงหรือเทียบเท่า ครั้งที่ 4/2563
7.  เรื่อง  รายงานผลการดําเนินงานของคณะกรรมการประชาสัมพันธ์แห่งชาติ (กปช.) ประจําปีงบประมาณ พ.ศ. 2563
8.  เรื่อง  สรุปภาพรวมสถานการณ์ราคาสินค้าและบริการประจําเดือนกันยายน และไตรมาสที่ 3 ของปี 2563
ต่างประเทศ
9.  เรื่อง  ผลการประชุมสมัยพิเศษระดับรัฐมนตรีอาเซียนด้านการพัฒนาชนบทและขจัดความยากจน
แต่งตั้ง
10.  เรื่อง การแต่งตั้งคณะกรรมการแห่งชาติว่าด้วยอุทยานธรณี
11.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงการต่างประเทศ)
12.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงศึกษาธิการ)
13.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (สํานักนายกรัฐมนตรี)
14. เรื่อง  การแต่งตั้งกรรมการผู้ทรงคุณวุฒิในคณะกรรมการคุ้มครองข้อมูลเครดิต
15.  เรื่อง  การแต่งตั้งกรรมการผู้ทรงคุณวุฒิในคณะกรรมการมาตรวิทยาแห่งชาติเพิ่มขึ้น
16.  เรื่อง  แต่งตั้งข้าราชการการเมือง (กระทรวงพลังงาน)
*******************
สํานักโฆษก สํานักเลขาธิการนายกรัฐมนตรี โทร. 0 2288-4396
กฎหมาย
1. เรื่อง ร่างกฎกระทรวงยกเว้นค่าธรรมเนียมเกี่ยวกับการจดทะเบียนเครื่องจักร พ.ศ. ....
คณะรัฐมนตรีมีมติอนุมัติหลักการร่างกฎกระทรวงยกเว้นค่าธรรมเนียมเกี่ยวกับการจดทะเบียนเครื่องจักร พ.ศ. .... ตามที่กระทรวงอุตสาหกรรม (อก.) เสนอ และให้ส่งสํานักงานคณะกรรมการกฤษฎีกาตรวจพิจารณาเป็นเรื่องด่วน แล้วดําเนินการต่อไปได้ และให้ อก. รับความเห็นของสํานักงบประมาณและสํานักงาน ก.พ.ร. ไปพิจารณาดําเนินการต่อไปด้วย
สาระสําคัญของร่างกฎกระทรวง
ยกเว้นค่าธรรมเนียมเกี่ยวกับการจดทะเบียนกรรมสิทธิ์เครื่องจักรที่ต้องชําระตามกฎกระทรวงที่ออกตามมาตรา 17 แห่งพระราชบัญญัติจดทะเบียนเครื่องจักร พ.ศ. 2514 และที่แก้ไขเพิ่มเติม เป็นระยะเวลา 1 ปี รวม 3 รายการ ได้แก่ ค่าจดทะเบียนกรรมสิทธิ์เครื่องจักร ค่าเครื่องหมายการจดทะเบียนซึ่งเจ้าพนักงานได้ประทับหรือทําไว้ที่เครื่องจักร และค่าคัดสําเนาเอกสารพร้อมด้วยคํารับรองว่าถูกต้อง โดยให้มีผลใช้บังคับเมื่อพ้นกําหนด 15 วัน นับแต่วันที่ประกาศในราชกิจจานุเบกษา
ทั้งนี้ อก. เสนอว่า
1. ได้มีกฎกระทรวงกําหนดค่าธรรมเนียมเกี่ยวกับการจดทะเบียนเครื่องจักร พ.ศ. 2560 ที่ออกตามมาตรา 17 แห่งพระราชบัญญัติจดทะเบียนเครื่องจักร พ.ศ. 2514 และที่แก้ไขเพิ่มเติม กําหนดให้ผู้ประกอบกิจการซึ่งเป็นเจ้าของเครื่องจักรหากต้องการจดทะเบียนกรรมสิทธิ์เครื่องจักรจะต้องชําระค่าธรรมเนียมเกี่ยวกับการจดทะเบียนกรรมสิทธิ์เครื่องจักรดังกล่าวตามหลักเกณฑ์ วิธีการ และอัตราที่กําหนดในกฎกระทรวง
2. โดยที่สถานการณ์การแพร่ระบาดของโรคติดเชื้อไวรัสโคโรนา 2019 ส่งผลกระทบต่อภาคอุตสาหกรรมและภาคบริการต่าง ๆ และส่งผลต่อภาวะทางเศรษฐกิจโดยรวมของประเทศอย่างต่อเนื่อง ทําให้ผู้ประกอบกิจการประสบกับภาวะรายได้ตกต่ํา รวมทั้งต้นทุนการผลิตที่เพิ่มสูงขึ้น ดังนั้น เพื่อเป็นการลดภาระและบรรเทาผลกระทบที่เกิดขึ้นแก่ผู้ประกอบกิจการ อก. จึงเห็นควรยกเว้นค่าธรรมเนียมเกี่ยวกับการจดทะเบียนกรรมสิทธิ์เครื่องจักรที่ต้องชําระตามกฎกระทรวงข้อ 1. รวม 3 รายการ ได้แก่ ค่าธรรมเนียมกรรมสิทธิ์เครื่องจักร ค่าเครื่องหมายการจดทะเบียนซึ่งเจ้าพนักงานได้ประทับหรือทําไว้ที่เครื่องจักร และค่าคัดสําเนาเอกสารพร้อมด้วยคํารับรองว่าถูกต้อง เป็นระยะเวลา 1 ปี นับแต่วันที่ร่างกฎกระทรวงดังกล่าวมีผลใช้บังคับ ให้แก่ผู้ประกอบกิจการซึ่งเป็นเจ้าของเครื่องจักรที่นําเครื่องจักรไปจดทะเบียนกรรมสิทธิ์เครื่องจักรตามพระราชบัญญัติจดทะเบียนเครื่องจักร พ.ศ. 2514 เพื่อนําไปเป็นหลักประกันในการจัดหาทุนมาใช้ในการประกอบกิจการได้
3. อก. จึงได้ดําเนินการยกร่างกฎกระทรวงยกเว้นค่าธรรมเนียมเกี่ยวกับการจดทะเบียนเครื่องจักร พ.ศ. .... โดยอาศัยอํานาจตามมาตรา 17 วรรคหนึ่งแห่งพระราชบัญญัติจดทะเบียนเครื่องจักร พ.ศ. 2514 และที่แก้ไขเพิ่มเติม ซึ่งบัญญัติให้รัฐมนตรีว่าการกระทรวงอุตสาหกรรมรักษาการตามพระราชบัญญัตินี้ และให้มีอํานาจแต่งตั้งนายทะเบียนและพนักงานเจ้าหน้าที่ กับออกกฎกระทรวงกําหนดค่าธรรมเนียมไม่เกินอัตราในบัญชีท้ายพระราชบัญญัตินี้ ยกเว้นค่าธรรมเนียม และกําหนดกิจการอื่นหรือออกระเบียบเพื่อปฏิบัติการตามพระราชบัญญัตินี้
4. อก. ได้จัดทํารายงานตามมาตรา 27 แห่งพระราชบัญญัติวินัยการเงินการคลังของรัฐ พ.ศ. 2561 แล้ว โดยรายงานว่าการดําเนินการตามมาตรการดังกล่าวจะก่อให้เกิดการสูญเสียรายได้ของรัฐและประโยชน์ที่คาดว่าจะได้รับ ดังนี้
4.1 ประมาณการการสูญเสียรายได้ซึ่งได้ยกเว้นค่าธรรมเนียมเกี่ยวกับการจดทะเบียนเครื่องจักร รวม 3 รายการ เป็นเวลา 1 ปี จะมีการสูญเสียรายได้ประมาณ 2,000,000 บาท ดังนี้
รายชื่อใบอนุญาต
อัตราการจัดเก็บค่าธรรมเนียม (บาท)
จํานวน
(ฉบับ)
รายได้การจัดเก็บค่าธรรมเนียม (บาท)
หมายเหตุ
1. ค่าจดทะเบียนกรรมสิทธิ์เครื่องจักร
เครื่องละ 750 บาท แต่ไม่เกิน 12,000 บาท
1,115 ฉบับ
1,240,000 บาท*
- *เป็นมูลค่าปัดเศษ
- เฉพาะสถานที่ประกอบกิจการอุตสาหกรรมที่เข้าข่ายตามพระราชบัญญัติจดทะเบียนเครื่องจักร พ.ศ. 2514 และที่แก้ไขเพิ่มเติม
2. ค่าเครื่องหมายการจดทะเบียน ซึ่งเจ้าพนักงานได้ประทับหรือทําไว้ที่เครื่องจักร
เครื่องหมายละ 120 บาท แต่ไม่เกิน 1,200 บาท
6,185 แผ่นป้าย
700,000 บาท*
(รวมอยู่ในยอดเงินลําดับ 1 แล้ว)
3. ค่าคัดสําเนาเอกสารพร้อมด้วยคํารับรองว่าถูกต้อง
หน้าละ 10 บาท